  Майя Бывальцева Удмурт кылын диктант гожтыны туннэ, 8-тӥ оштолзе, Удмурт кун университетэ 36 адями лыктӥз. Со сярысь ивортэ «Удмуртия» агентстволэн корреспондентэз. Шонер гожъяськыны быгатэмзэс эскерыны мылкыд карисьёс биологи тодосъя докторен Виктор Туганаевен кылдытэм «Кызьы мон кышкамысь дугдӥ» пичи веросэз гожтӥзы. «Удмурт калыклэн сямыз ышемын ӧвӧл на, удмурт калыклэн азьлане мынонэз вань на. Тани таӵе лэсьтылӥзы ке пӧртэм ужъёс – диктант выллем, мургес пыӵатозы удмурт сямез. <…> Удмурт диктант уж – со огшоры учыр, огшоры ужрад ӧвӧл. Талэн пуштросэз туж бадӟым, герӟамын та пӧртэм-пӧртэм ужъёсын, нош валтӥсез – удмурт калык, удмурт адями мед шӧдоз, со зэмос удмурт, Инмар сое не случайно дунне вылэ поттӥз шуыса, соин ик со возиськыны кулэ, азьпала мыныны кулэ, кызьы мыно куд-ог нациос, куд-ог калыкъёс. Туж умой, мон туж шумпотӥсько, сыӵе тунсыкъяськон вань – мӧйыос вань, пиналъёс вань», - вераз диктантэз гожтыны кутскемлэсь азьвыл Виктор Туганаев. Удмурт диктантлы текст гожтӥз тодосчи Виктор Туганаев Фото: Григорий Фомин © udmurt.media Вераны кулэ, ужрадэ лыктэм тужгес арлыдоез 1941-тӥ арын вордскем кышномурт вал, тужгес пиналъёсыз - 1999-тӥ арын вордскемъёс. «Мон та текстэз куке но кылӥ но кадь малпай вал, но ӧвӧл, дыр. Текст вал кышкась пияш сярысь, мыным со туж кельшиз. <> Толон мон учки вал кыллюкамысь сложносочинённой но сложноподчинённой предложениос сярысь, но со мыным сыӵе ик кулэ ӧз луы, мон ваньзэ тодӥсько вал школаысь но. Но мон татын дышетскисько удмурт факультетын (Удмурт кун университетысь Удмурт кылосбуръя, финно-угороведениея но журналистикая институтын — ред.), ваньзэ сое ми дышетӥськом али, соин ик секыт ӧй вал мыным», — диктантэз гожтэм бере мылкыдзэ вераз Анастасия Пивоварова. Школаын дышетсконзэс кемалась йылпумъям но али ужзыя кылэн герӟаськымтэ муртъёслы пусъёс ласянь секытгес йӧтӥз. «37 ар (талэсь азьло — ред.) быдтэмын ни школаез, конечно, секыт, но удмурт кылэз 10-тӥ классозь дышетӥ. Дышетӥсьёсмы юнэсь вал, Лудорвай школаез быдтӥ. Удмурт ӧ, ӝ, ӵ букваосты мон тодӥсько, но татын вал юанъёс (юан пусъёс — ред.), отын, оло, янгыш лэсьтӥ. Диктант гожтонэ нырысьсэ пыриськи», — вераз Ангелина Иванова. 15 часын та текстэз ик «Мынам Удмуртие» радиолэн меӵак эфираз лыдӟозы на. Озьы «Бадӟым удмурт диктант» ужрадэ пӧртэм интыын улӥсьёс пыриськыны быгатозы. Соослэсь ужъёссэс 17-тӥ оштолэзёзь кутозы, нош огъя йылпумъянъёс лэсьтэмын луозы 3-тӥ куартолэзе. Диктантэз 100 баллэн дунъялозы: 95-100 балл «витьлы» тупалоз, 85-98 балл –«ньыльлы», 70-85 балл –куиньлы. 70-лэсь трос балл люкам адямиослы ужрадэ пыриськемзы сярысь сертификатъёс сётозы.  Тодэ вайытом, «Бадӟым удмрт диктант» элькунын куатетӥзэ ползэ радъяськиз ни. Кылем арын удмурт кылын шонер гожъяськыны быгатэмез эскерон ужрад ортчиз 16-тӥ оштолэзе. 65 адями диктантэз гожтӥз Удмурт кун университетын но Пастухов урамысь Печатья юртын. Эшшо 500 мурт ужрадэ заочной амалэн пыриськиз, диктантлэсь текстсэ «Мынам Удмуртие» радиолэн меӵак эфираз лыдӟизы. «Бадӟым удмурт диктант» «Тотальный диктант» ужрадэн одӥг нуналэ радъяське.  Тегъёс: Мерлык Ижкар Удмуртия удмурткыл Бадӟымудмуртдиктант  